94.		Dohoda o brigádnickej práci študentov (§ 227 ZP)
Zamestnávateľ:	ABC, s.r.o., Ružová ul. č. 10, 010 01 Žilina IČO: 12345678, 
		zastúpená Ing. Vladimírom Milučkým, konateľom
a
zamestnanec:	Marek Novák, narodený 28. 10. 2002
		bytom 1. mája č. 17, 010 01 Žilina, študent EU Bratislava
uzatvárajú túto 
dohodu o brigádnickej práci študentov
1.	Druh vykonávanej práce: akvizičná činnosť v prospech zamestnávateľa.
2.	Dohodnutý rozsah týždenného pracovného času: 20 hodín.
3.	Dohoda sa uzatvára na dobu: určitú od 3. 9. 2022 do 31. 12. 2022.
4.	Dohodnutá odmena: 200 eur mesačne.
5.	Odmena za vykonanú prácu bude splatná v deň vyúčtovania miezd stanovený pre zamestnancov u zamestnávateľa na osobný účet zamestnanca. 
6.	Túto dohodu je možné ukončiť
–	dohodou zmluvných strán, 
–	výpoveďou obidvoch zmluvných strán s 15-dňovou výpovednou dobou, ktorá začína plynúť dňom doručenia výpovede druhou stranou.
Žilina 2. 9. 2022
					zamestnanec	zamestnávateľ
Príloha
–	Potvrdenie o návšteve školy
Poznámka 
Dohodu o brigádnickej práci študentov môže zamestnávateľ uzatvoriť len s fyzickou osobou, ktorá má štatút „študenta“ Za študenta sa považuje žiak strednej školy a poslucháč vysokoškolského štúdia v dennej forme. Za fyzickú osobu, ktorá má štatút žiaka strednej školy, sa na účely prvej vety považuje aj fyzická osoba v čase od riadneho ukončenia štúdia na strednej škole do 31. októbra toho istého kalendárneho roka. Za fyzickú osobu, ktorá má štatút študenta dennej formy vysokoškolského štúdia, sa na účely prvej vety považuje aj fyzická osoba v čase od riadneho ukončenia štúdia v dennej forme vysokoškolského štúdia prvého stupňa do 31. októbra toho istého kalendárneho roka. Prácu na základe dohody o brigádnickej práci študentov možno vykonávať najneskôr do konca kalendárneho roka, v ktorom fyzická osoba dovŕši 26 rokov veku.
Na základe tejto dohody možno vykonávať prácu v rozsahu najviac 20 hodín týždenne v priemere, pričom priemer najviac prípustného rozsahu pracovného času sa posudzuje za celú dobu, na ktorú bola dohoda uzatvorená.
V dohode o brigádnickej práci študentov musí byť uvedené dohodnutá práca, dohodnutá odmena za vykonanú prácu, dohodnutý rozsah pracovného času a doba, na ktorú sa dohoda uzatvára. Dohoda môže byť uzatvorená na dobu určitú, najviac na 12 mesiacov.
Odmena za vykonanú prácu je splatná a musí byť vyplatená najneskôr do konca kalendárneho mesiaca, ktorý nasleduje po mesiaci, v ktorom sa práca vykonala.
Dohoda musí mať písomnú formu, inak je neplatná. 
Spôsob skončenia pracovného pomeru – pozri § 228 ods. 2 ZP.